Rossiyada archaning yonib ketishi oqibatida ikki qizcha halok bo‘ldi

Rossiyaning Krasnoyarsk o‘lkasidagi Kansk shahrida Yangi yil oqshomida archaning yonib ketishi va undan keyin sodir bo‘lgan yong‘in oqibatida ikki nafar qizcha halok bo‘ldi. Bu haqda “RIA Novosti” xabar qilmoqda.

O‘lkaning Tergov qo‘mitasi rasmiy vakili Olga Degidning ma’lum qilishicha, archaga o‘rnatilgan chiroqlar marjonidagi qisqa tutashuv yong‘inning kelib chiqishiga sababchi bo‘lgan. 34 yoshli uy egasi o‘zining 28 yoshli xotini bilan xonadondan qochib chiqishga muvaffaq bo‘lgan bo‘lsa-da, 7 va 11 yoshli qizchalar halok bo‘ldi.
Ta’kidlanishicha, chiroqlar marjoni o‘rnatilgan archa kechasi qarovsiz qoldirilgan.
Ayni vaqtda ota-ona shifoxonaga yotqizilgan. Voyaga yetmaganlar bilan ishlash bo‘linmasi tomonidan mazkur oila ijobiy tavsiflanib, ro‘yxatda turmasligi ma’lum qilindi.